Predkladacia   správa

k návrhu nariadenia vlády Slovenskej republiky o minimálnych bezpečnostných a zdravotných požiadavkách pri práci so zobrazovacími jednotkami

	Ministerstvo zdravotníctva Slovenskej republiky vypracovalo návrh nariadenia vlády o minimálnych bezpečnostných a zdravotných požiadavkách  pri práci so zobrazovacími jednotkami. Splnenie úlohy vyplýva z Plánu legislatívnych úloh vlády Slovenskej republiky na rok 2001. Úloha je v pláne zaradená pod poradovým číslom 12 na apríl. Zároveň splnenie tejto úlohy vyplýva ministrovi zdravotníctva Slovenskej republiky aj z uznesenia vlády Slovenskej republiky č. 17 z 10. januára 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti na členstvo v Európskej únii z 8. novembra 2000, bod B. 137.
	Návrh nariadenia predložil odbor legislatívny na vnútrorezortné pripomienkové konanie. Pripomienky, ktoré jednotlivé sekcie uplatnili neboli zásadného charakteru a boli zapracované do textu návrhu.
	Odbor legislatívny predložil návrh nariadenia vlády na medzirezortné pripomienkové konanie listom číslo: M/651/2001 zo dňa 13. februára 2001 s termínom na uplatnenie pripomienok do 22. februára 2001. Návrh nariadenia bol rozoslaný 62 subjektom a na vedomie podpredsedom vlády Slovenskej republiky, Úradu vlády Slovenskej republiky, sekcii vládnej legislatívy, Kancelárii prezidenta Slovenskej republiky a Národnej rade Slovenskej republiky, výboru pre zdravotníctvo a sociálne veci. Pripomienky uplatnilo 16 subjektov a z tohto počtu Ministerstvo práce, sociálnych vecí a rodiny Slovenskej republiky, Ministerstvo financií Slovenskej republiky, Konfederácia odborových zväzov Slovenskej republiky uplatnili zásadné pripomienky. Na základe uvedeného odbor legislatívny pozval na 8. marca 2001 listom číslo: SSZS:250/2001/OL/Lh zo dňa 6. 3. 2001 vymenované rezorty na rokovanie za účelom odstránenia rozporov, aby bolo možné pokračovať v legislatívnom procese a materiál predložiť na rokovanie vlády Slovenskej republiky. Na predmetnom rokovaní boli  rozpory odstránené.
	Dňa 15. 5. 2001 sa uskutočnilo prerokovanie nariadenia vlády v Legislatívnej rade vlády Slovenskej republiky, pričom uplatnené pripomienky boli akceptované a zapracované.
	Dňa 12. 4. 2001 bolo v  Rade hospodárskej a sociálnej dohody Slovenskej republiky  prerokované nariadenie vlády a pripomienky, ktoré boli uplatnené na predmetnom rokovaní boli zapracované.

Dôvodová správa

Všeobecná časť

	Cieľom navrhovanej právnej úpravy je všeobecne záväzným právnym predpisom ustanoviť  minimálne bezpečnostné a zdravotné požiadavky na prácu so zobrazovacími jednotkami. Nariadenie vlády sa vydáva na vykonanie zákona Národnej rada Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 95/2000 Z. z. o inšpekcii práce a o zmene a doplnení niektorých zákonov.
	Súčasná platná legislatíva nezohľadňuje špecifickú problematiku ochrany zdravia a zabezpečenia vyhovujúcich zdravotne neškodných pracovných podmienok pri práci so zobrazovacími jednotkami.
	Čoraz intenzívnejšie využívanie výpočtovej techniky vedie k významnému nárastu pracovísk so zobrazovacími jednotkami prakticky vo všetkých oblastiach ľudskej činnosti. Z tohto dôvodu sa stala práca u zobrazovacích termináloch predmetom záujmu aj z hľadiska ochrany a bezpečnosti práce, najmä potom, ako sa ukázalo, že predovšetkým u osôb vykonávajúcich túto prácu ako prevažujúcu a dlhodobú sa môžu vyskytnúť niektoré zdravotné obtiaže, ale i časté sťažnosti na pracovnú nepohodu (diskomfort). Doterajšie poznatky založené na rozsiahlych prieskumoch a objektivizácii pracovných podmienok a zdravotných rizík ukázali, že na pracoviskách so zobrazovacími jednotkami je potrebné venovať vyššiu pozornosť opatreniam podpornopohybovej sústavy, polohovému fyzickému zaťaženiu a prevencii psychickému stresu.	
	Návrh nariadenia vlády bol prerokovaný v Rade hospodárskej a sociálnej dohody a pripomienky, ktoré boli uplatnené na predmetnom rokovaní boli zapracované.
	Návrh nariadenia vlády je v súlade s Ústavou Slovenskej republiky a so zákonom, na vykonanie ktorého sa vydáva.
	Nariadenie vlády preberá v plnom rozsahu smernicu č. 90/270 EEs o minimálnych bezpečnostných požiadavkách na prácu s obrazovkami ako piatu individuálnu smernicu v zmysle článku 16 rámcovej smernice č. 89/391 EHS. Nad rozsah tejto smernice sú opatrenia týkajúce sa zabezpečenia ortopedického a neurologického vyšetrenia, ak sa ukáže ich nutnosť (§ 6 ods. 5). 
	Návrh nariadenia vlády si nevyžiada zvýšené nároky na štátny rozpočet a nemá dopad na zamestnanosť a tvorbu pracovných miest, pričom túto skutočnosť zobralo Ministerstvo financií Slovenskej republiky na vedomie.

Osobitná časť

1. K § 1
Definuje predmet úpravy a uvádza pracoviská a druhy zariadení s obrazovkami, na ktoré sa nevzťahuje.

2. K § 2
Vymedzuje povinnosti zamestnávateľa uvedené v § 2 týkajúce sa zhodnotení pracovných podmienok a zabezpečenia opatrení na odstránenie zistených nedostatkov na rizikových pracoviskách.

3. K § 3
Stanovuje rozsah plnenia minimálnych požiadaviek novozriaďovaných  pracovísk.

4. K § 4
Stanovuje povinnosť zamestnávateľa zabezpečovať informovanosť zamestnancov a ich zástupcov v problematike bezpečnosti a ochrany zdravia pri práci, ako aj povinnosť zaškolenia zamestnancov pred jeho zaradením na prácu so zobrazovacími jednotkami.

5. K § 5 
Ukladá zamestnávateľovi organizovať pracovnú dobu tak, aby sa znížila pracovná záťaž. 

6. K § 6
Stanovuje povinnosti zamestnávateľa pri zabezpečení sledovania zdravotného stavu zamestnancov, u ktorých práca so zobrazovacími jednotkami predstavuje prevažujúcu činnosť. Ide predovšetkým o vyšetrenie stavu zrakového orgánu nad rámec smernice č. 90/270 EES na základe doterajších poznatkov o zdravotnej problematike pracovísk so zobrazovacími jednotkami, je požiadavka na vyšetrenia nervového systému a podpornopohybovej sústavy, v prípade, že zdravotné obtiaže môžu súvisieť s výkonom práce.

7. K § 7
Stanovuje rozsah plnenia minimálnych požiadaviek existujúcich  pracovísk.

8. K Prílohe
Obsahuje minimálne požiadavky na technické vybavenie pracovísk so zobrazovacími jednotkami a pracovné prostredie tak, aby boli v súlade s požiadavkami bezpečnosti a ochrany zdravia a s ergonomickými zásadami.